ড. আনোয়ার দিল প্রণীত Bangladesh: An Intercultural Memoir (2011) পুস্তকে শিল্পাচার্য জয়নুল আবেদিন, ড. সৈয়দা ফাতেমা সাদেক, ড. আবদুস সাদেক, ড. সৈয়দ সাজ্জাদ হোসেন, ড. সৈয়দ আলী আহসান, ড. সৈয়দ আলী আশরাফ প্রমুখ গুণী ব্যক্তি ও তাঁদের কর্ম সম্পর্কে তিনি আলোচনা করেছেন। ১৯৬০ সাল অর্থাৎ সাবেক পূর্ব পাকিস্তান আমল থেকেই আলোচিত এই ছয় মনীষীর সঙ্গে ব্যক্তিগতভাবে ড. আনোয়ার দিলের জানাশোনা ও ঘনিষ্ঠ সম্পর্ক ছিল। সে-সুবাদে তিনি তাঁদের জীবন ও কর্ম নিয়ে আলোচনার অবকাশ পেয়েছেন। শিল্পাচার্য জয়নুল আবেদিনের শিল্পকর্ম সে-সময়ে সর্বমহলে বেশ আলোচিত ও প্রশংসিত হয়েছিল। কঠিন সংগ্রামের মাধ্যমে পাদপ্রদীপে উঠে এসেছেন ড. সৈয়দা ফাতেমা সাদেক। এ-পুস্তকে আলোচিত মেধাবীমুখ ড. আবদুস সাদেক, ড. সৈয়দ সাজ্জাদ হোসেন, ড. সৈয়দ আলী আহসান, ড. সৈয়দ আলী আশরাফ প্রমুখ নিজ নিজ ক্ষেত্রে প্রতিষ্ঠালাভ করে দেশ ও জাতির উন্নয়ন এবং অগ্রগতির জন্য নিরলস প্রচেষ্টা চালিয়ে অমর হয়ে আছেন। তাঁদের কর্মের সঙ্গে সংশ্লিষ্ট আরো অনেক মনীষীর নাম উঠে এসেছে যাঁদের বিষয়ে ড. আনোয়ার দিলের আলোচনায় পাঠক লাভবান হবেন।